《四月五日醉书慈云阁》
宋代·陈著

峰开荷叶东南倾，梵宫截断西来青。
参差楼阁半空起，撞钟椎鱼撼林坰。
奔走簦笠数百里，随事来乞山中灵。
大众坐饱云捧足，百需顺应水建瓴。
彼饕者谁尸海阃，日鬻三帖山府庭。
交驰争此一席卷，赭山不足搜钵瓶。
囊橐所攫鸟兽散，遗臭满山草亦腥。
檐栋摧落甚败驿，旁风雨湿上见星。
厨烟寂寞甑釜破，残僧菜色身伶俜。
山运忽回缘法到，铁锡飞入总云亭。
伽蓝起舞山鬼避，击大法鼓轰雷霆。
竖硬脊梁施敏手，恢恢余刃新发硎。
仆者以兴弊者划，如痼病脱沈醉醒。
况今佛流正澎湃，平地丈浪腾沧溟。
何事不可咄嗟办，寺已如画山翠屏。
谁知不忍回首处，山下景色何凋零。
文献故家编下户，潇潇四壁门长扃。
旧来富家鼠窜伏，贫民偶遗风涛萍。
叫嚣隳突尚不已，宛转就缚垂死丁。
春风无分日光薄，冤声苦语那可听。
信有天堂与地狱，咫尺中间分异形。
世变不情至此极，仰面三叹天冥冥。

作者简介：（一二一四～一二九七），字谦之，一字子微，号本堂，晚年号嵩溪遗耄，鄞县（今浙江宁波）人，寄籍奉化。理宗宝祐四年（一二五六）进士，调监饶州商税。景定元年（一二六○），为白鹭书院山长，知安福县。